  Туспуктэм: Татьяна Пунгина Майя Бывальцева 1-тӥ куарусёнысен Ижкарысь 17, 18, 70 но 100 номеро кшолаосы 507 пиналъёсты автобусэн нуозы-ваёзы. Выль дышетскон ар азьын ньыль маршуртъёсты чакалзы но кутӥзы. Со сярысь кар администрацилэн пресс-службаез ивортӥз. Карысь школаосы Бригада Самолет, Медведево, Люлли, Радужный, Новые парники, Берёзово, Старый Игерман, Нагорный микрорайонъёсын улӥсь пиналъёсты нуллозы. Дышетсконниослэн калыкез нуыны-вайыны лицензиоссы вань. Маршрутъёсы куать автобусъёс пото, ваньмаз ГЛОНАСС сӧзнэт, кышкытлык сярысь ивортӥсь кнопкаос вань. 17 номеро школае, кылсярысь, пиналъёсты кык автобусэн нулло. Пиналъёс кык сменаен дышетско, нуналаз водительёс Бригада Самолёт микрорайонозь но берен тямыс рейс лэсьто. Ватсалом, озьы ик Ижкарын дышетон юртъёс доры мынонэз кышкыттэмлыко карон вылысь ужрадъёс кутӥсько. Гужем ӵоже школаос доры 10 но нылпи садъёс доры 13 тротуаръёс лсьтӥзы. 27 сюрес вожъёсысь светофоръёсы тӧдьыен пиштӥсь тылъёс ватсазы, со водӥтельёсты кожыкузы пыдын мынӥсьёсты лэзьыны кулэ шуыса возьматэ. Горький но Пастухов нимо ульчаос, Автзаводской но Сабуров нимо ульчаос вожын светофоръёс пуктыны дасясько. Матысь дыре Сабуров, Петров, Барышников нимо ульчаос вожысь сюресэз тупатъяны кутскозы, отчы светофор но пуктозы. Мерлыко ужъюртъёс доры сюресэз пыдын выжон 382 интыосын гожъёсты выльдон мынэ. Ужъёсты 1-тӥ куарсёнозь йылпумъялозы. Тегъёс: школаос пиналъёс Ижкар автобусъёс Удмуртия  